  Виталий Пронин Сарапулысь электрогенераторной заводын нуналмысь кулэ луись продукция потто9-тӥ-12-тӥ пӧсьтолэзе Екатеринбургын ортчоз «Иннопром» калыккуспо адӟытон. Отын Удмуртиысь предприятиос возьматозы пӧртэм оборудованизэс.Екатеринбурге люкаськозы 20 кунъёсысь 600 пала предприятиос. Отын нырысьсэ аслэсьтыз продукцизэ возьматоз Удмуртия но. Элькунмылэн стендаз асьсэлэсь луонлыкъёссэс адӟытозы 10 огазеяськонъёс.«Альтернативная энергия» предприятие возьматоз индукционной вихревой котёлзэ. Чагыр эстӥськон ӧвӧл ке, та ву шунтон тӥрлык воштонтэм луэ. Огшоры электронагревателен сярысь, соин коркаез шунтыны 20-50 процентлы дунтэмгес усе. Огазеяськон араз 5 сюрс пала котёлъёс поттэ. Сое, Россиысь сяна, басьто Белоруссиысь но Казахстанысь фирмаос. Предприятиысь специалист Евгений Заболоцких верамъя, огазеяськон выставкаын выль басьяськисьёсты шедьтыны чакла. Уката но умой луысал, пе, продукцизэс басьтӥсь-вузась дилеръёс сюрысалзы ке.«Контрольно-измерительные приборы» огазеяськонлэн приборъёсыз герӟаськемын электротылэз но солэсь кужымзэ мертанэн. Кылсярысь, ваттметрзэс кылдытыкузы, Ижысь конструкторъёс 80-тӥ аръёсы ыштэм технологиосты улӟытӥзы. Туннэ сыӵе приборез курисьёс йыло, уго кунгож сьӧрысь ӧжытгес вайыны кутскизы, шуэ предприятилэн кивалтӥсез Дмитрий Русинов. Туннэ Ижкарысь огазеяськонлэсь приборъёссэ 60 улосвылъёсы басьто.Сарапулысь электрогенератор поттӥсь завод Екатеринбурге нуоз электродвигательёссэ, лифтъёслы лебёдкаоссэ, промышленностьлы электротранспорт. Кылсярысь, Россиысь рыноке вуэм вань электротележкаос пӧлысь 60 процентэз поттэмын Сарапулын.Техникая М. Калашников нимо кун университетлэн инжиниринг центрез возьматоз выль станокъёс, технологиос кылдытонъя но промышленной дизайнъя быгатонлыкъёссэ. Университет ялан уртче ужа 15 предприятиосын, кылсярысь, «Калашников» концернэн, «Росатом» кун компаниен но «Протон-ПМ» огазеяськонэн. Инжинирингъя центр ужаз кутэ наукалэсь азинсконъёссэ.Эдуард Степанов Туспуктэм: udmurt.ru  